
Koha-aadressi määramine
(P. Kerese tn 40d)
1. Asjaolud ja menetluse käik
Narva Linnavalitsuse 09.07.2003 korraldusega nr 515-k „Aadressi omistamine“ omistati jagatud maaüksuse üheks aadressiks P. Kerese tn 40i (katastritunnus 51106:001:0105). 
Kehtiva Vabariigi Valitsuse 08.10.2015 määruse nr 103 „Aadressiandmete süsteem“ § 13 lõike 7 kohaselt ei kasutata koha-aadressis tähtlisandina sealhulgas  „i“ tähte. 
10.03.2011 jõustunud ruumiandmete seaduse kohaselt peab koha-aadress tagama objekti leidmise geograafilises ruumis, olema minimaalselt vajaliku pikkusega, vastama kultuuritavadele ja keelenõuetele ning olema kooskõlas aadressiandmete süsteemiga.

Omaniku andmetel toimub juurdepääs kinnistule läbi P. Kerese tn 40c ja P. Kerese tn 40f kinnistute, seega P. Kerese tänavalt. 
Seoses sellega viib Narva Linnavalitsus läbi koha-aadressi korrastamise menetluse, millega määratakse nimetatud maaüksusele lähiaadress, P. Kerese tn 40d (asendiplaan lisatud).
Kõnesoleva kinnistu omanik, osaühing Uus Samm Grupp (registrikood 10772229) on aadressi muutmisega nõus (e-kiri 04.04.2016).
2. Õiguslikud alused
2.1 Ruumiandmete seaduse § 54 lõike 1 kohaselt on koha-aadressi määrajaks kohalik omavalitsus ja § 55 lõike 1 kohaselt teeb aadressitoimingud ning asjakohased otsused koha-aadressi määraja omal algatusel;

2.2 Narva Linnavolikogu 20.03.2014 määruse nr 8 „Ruumiandmete seadusest tulenevate ülesannete delegeerimine“ alusel delegeeritakse Narva Linnavalitsusele ruumiandmete seaduse § 54 lõike 1, § 55 lõigete 1 ja 4 ning § 61 lõike 1 punktis 4 kohaliku omavalitsuse ja kohaliku omavalitsuse üksuse pädevusse antud küsimuste lahendamine ja otsustamine;
2.3 Haldusmenetluse seaduse § 68 lõike 2 kohaselt otsustab haldusakti kehtetuks tunnistamise haldusorgan, kelle pädevuses oleks haldusakti andmine kehtetuks tunnistamise ajal. Muu haldusorgan võib haldusakti kehtetuks tunnistada ainult seaduses sätestatud juhul. Pädevust ületades antud haldusakti võib tunnistada kehtetuks ka haldusakti andnud haldusorgan.
3. Otsus
Määrata maaüksusele katastritunnusega 51106:001:0105 aadress Narva linn,      P. Kerese tn 40d.
4. Rakendussätted
4.1 Tunnistada kehtetuks Narva Linnavalitsuse 09.07.2003 korraldus nr 515-k „Aadressi omistamine“;

4.2 Korraldus jõustub teatavakstegemisest;
4.3 Käesoleva korralduse peale võib esitada Narva Linnavalitsusele vaide haldusmenetluse seaduses sätestatud korras 30 päeva jooksul arvates korraldusest teadasaamise päevast või esitada kaebus Tartu Halduskohtu Jõhvi kohtumajale halduskohtumenetluse seadustikus sätestatud korras 30 päeva jooksul arvates korralduse teatavakstegemisest.

